NYTT PARTI: SV og MDG må slå seg sammen før det er for seint og begge havner under sperregrensa, mener SV-nestleder Bård Vegar Solhjell. Han håper de to partiene stiller felleslister til kommunevalget i 2015.

venstresida

– Det er riktig at SV og MDG slår seg sammen.

Ordene kommer fra Bård Vegar Solhjell, mannen som de siste seks årene har vært nest øverst i SV-hierarkiet.

Valgkampen overbeviste SV-nestlederen om at det ikke finnes noen annen utvei enn å slå de to partiene sammen.

SV: • Stiftet i 1975, men har røtter i Sosialistisk Folkeparti (SF), som ble etablert i 1961. • Audun Lysbakken er partiets leder, mens Bård Vegar Solhjell er parlamentarisk leder. MDG: • Stiftet den 29. oktober 1988. • Talspersoner er Hanna Marcussen og Harald A. Nissen. • Partiet har 36 søsterpartier i Europa og var med å opprette sammenslutningen Federation of European Greens.

Sammen i 2015

– Vi var to tusen stemmer unna at to miljøpartier havnet under sperregrensa. For miljøets del har vi ikke råd til å gjøre noe annet enn å slå oss sammen, sier Solhell.

Han vedgår at en partisammenslåing neppe er aktuell de neste årene. Men allerede nå ønsker han at de to partiene skal ta de første forsiktige skritt i hverandres retning.

– Et første mål må være å stille felles lister i kommunevalget i 2015. Det gir ingen mening at vi skal konkurrere mot hverandre om ett mandat, som vi dermed står i fare for å miste, sier Solhjell.

SV-nestlederen vil også etablere møteplasser for idédebatt for MDG-ere og SV-ere.

I tillegg ønsker han at de to skal samarbeide i Stortinget.

– Det er verdt å merke seg at vi sammen med MDG har nok mandater til å få flertall sammen med regjeringspartiene.

– Frp, Høyre, MDG og SV. En rar konstellasjon, vil kanskje noen si?

– Veldig rar. Men det er en konstellasjon, sier Solhjell og ler høyt.

– Som nestleder er det ikke helt risikofritt å foreslå partisammenslåing?

– Det blir kritikk, for jeg vet at mange i SV og MDG er uenig med meg. Flere vil reagere på at jeg går ut på denne måten. Men for at debatten skal bli reell, må noen med en form for tyngde sette saken på dagsorden. Og det viktigste er at jeg mener dette veldig sterkt. Da må jeg også si det.

Like partier

Han understreker at både SV-leder Audun Lysbakken, partiets sentralstyre og stortingsgruppe er innforstått med at han kommer med utspillet.

Solhjells ønske om å danne et nytt parti handler ikke bare om frykten for sperregrensa. SV-nestlederen mener nemlig at MDG og SV i realiteten er svært like partier.

– Miljøpolitikken står vi samlet om, stort sett på alle punkter. Og da jeg leste programmet om SVs andre kjerneområder, internasjonal solidaritet, kampen for fred og privatisering, oppdaget jeg at de også der er svært like oss. MDGs program er rødgrønt, og på flere områder er det rødere enn SV sitt program.

Solhjell har alltid vært en sentrumsorientert SV-er og ivret for samarbeid med Arbeiderpartiet lenge før det rødgrønne regjeringssamarbeidet ble en realitet.

– Foreslår du sammenslåing fordi det vil gjøre at SV utvikler seg i en annen retning?

– Nei. Jeg føler meg hjemme i dagens SV og har selv ledet arbeidet med vårt prinsipprogram. For tre måneder siden hadde denne tanken aldri falt meg inn, men valgkampen og MDGs partiprogram gjorde at jeg kom fram til dette, sier Solhjell.

– Hadde det ikke vært like naturlig å foreslå at SV skal slås sammen med Ap eller Rødt?

– Absolutt ikke, til det er de politiske forskjellene altfor store. I tillegg tror jeg vi ville dyttet fra oss mange velgere hvis vi slo oss sammen med Ap eller Rødt. Det tror jeg ikke ville skjedd hvis det var MDG, snarere tror jeg flere ville blitt trukket mot et sånt partiprosjekt.

larsv@klassekampen.no

Se også Ideer side 12 og 13